*****

ΚΑΝΟΝΙΣΜΟΣ (ΕΟΚ) αριθ. 3368/88 ΤΗΣ ΕΠΙΤΡΟΠΗΣ

της 28ης Οκτωβρίου 1988

για την τροποποίηση του κανονισμού (ΕΟΚ) αριθ. 1725/79 όσον αφορά ορισμένες διατάξεις σχετικά με τη χορήγηση ενισχύσεως για το αποκορυφωμένο γάλα σε σκόνη που προορίζεται για τη διατροφή των ζώων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1109/88 (2), και ιδίως το άρθρο 10 παράγραφος 3,

Εκτιμώντας:

ότι ο κανονισμός (ΕΟΚ) αριθ. 1725/79 της Επιτροπής της 26ης Ιουλίου 1979 για τις λεπτομέρειες χορηγήσεως ενισχύσεων στο αποκορυφωμένο γάλα που μεταποιείται σε σύνθετες ζωοτροφές και στο αποκορυφωμένο γάλα σε σκόνη που προορίζεται ιδίως για τη διατροφή των μόσχων (3), όπως τροποποιήθηκε τελευταία από τον κανονισμό (ΕΟΚ) αριθ. 3034/88 (4), είχε προβλέψει στο άρθρο 4 παράγραφος 1 την υποχρέωση ενσωματώσεως ενός ελαχίστου ποσοστού αποκορυφωμένου γάλακτος σε σκόνη στις σύνθετες ζωοτροφές που μπορούν να επωφεληθούν της ενισχύσεως που χορηγείται στα πλαίσια του εν λόγω κανονισμού· ότι η υποχρέωση αυτή έπαυσε να ισχύει από την 1η Οκτωβρίου 1988· ότι είναι συνεπώς σκόπιμο να προσαρμοστούν ορισμένες διατάξεις του εν λόγω κανονισμού, ιδίως όσον αφορά τη σήμανση των συσκευασιών και την εφαρμογή του καθεστώτος ελέγχου·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1725/79 τροποποιείται ως εξής:

1. Στο άρθρο 4 παράγραφος 2:

α) τα στοιχεία α), β), γ) και δ) αντικαθίστανται από το ακόλουθο κείμενο:

«α) η εξής ένδειξη:

"Κανονισμός (ΕΟΚ) αριθ. 1725/79 - σύνθετη ζωοτροφή που περιέχει αποκορυφωμένο γάλα σε σκόνη"·

β) μια ένδειξη που επιτρέπει την εξακρίβωση της επιχειρήσεως που επωφελείται της ενισχύσεως. Η ένδειξη αυτή μπορεί να διατυπωθεί με κωδικό και περιλαμβάνει, στην περίπτωση αυτή, το πρώτο γράμμα του ονόματος της χώρας καταγωγής.»·

β) προστίθεται το ακόλουθο εδάφιο:

«Επιπλέον, οι συσκευασίες πρέπει να φέρουν με χαρακτήρες ευανάγνωστους την ένδειξη της περιεκτικότητας σε αποκορυφωμένο γάλα σε σκόνη, καθώς και τον μήνα και το έτος παρασκευής των σύνθετων ζωοτροφών:

- είτε επί της ετικέτας που περιλαμβάνεται στο σύστημα κλεισίματος,

- είτε με εκτύπωση στην ίδια τη συσκευασία.»

2. Στο άρθρο 10 παράγραφος 3 πρώτο εδάφιο, η δεύτερη φράση αντικαθίσταται από το ακόλουθο κείμενο:

«Στην περίπτωση που οι έλεγχοι αυτοί αφορούν σύνθετες ζωοτροφές που περιέχουν τουλάχιστον 50 % αποκορυφωμένο γάλα σε σκόνη, ο προσδιορισμός του αποκορυφωμένου γάλακτος σε σκόνη πραγματοποιείται με ανάλυση που γίνεται τουλάχιστον δύο φορές, σύμφωνα με τη μέθοδο που αναφέρεται στο παράρτημα ΙΙΙ.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Νοεμβρίου 1988.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 28 Οκτωβρίου 1988.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 148 της 28. 6. 1968, σ. 13.

(2) ΕΕ αριθ. L 110 της 29. 4. 1988, σ. 27.

(3) ΕΕ αριθ. L 199 της 7. 8. 1979, σ. 1.

(4) ΕΕ αριθ. L 271 της 1. 10. 1988, σ. 91.